"Il-Kunsill (ECOFIN), JILQA' b'sodisfazzjon ir-"Rapport Dwar is-Sostenibbiltà Fiskali 2015" tal-Kummissjoni, li jaġġorna u jsaħħaħ l-approċċ multidimensjonali għall-valutazzjoni tas-sostenibbiltà fiskali, ibbażata fuq sfidi fuq perijodu qasir, medju u twil. JILQA' b'sodisfazzjon il-fatt li r-riskji fiskali fuq il-perijodu qasir naqsu minn wara r-Rapport Dwar is-Sostenibbiltà Fiskali 2012 u l-ebda pajjiż tal-UE minn fost is-26 li ġew analizzati[1] ma jidher li huwa f'riskju għoli. Min-naħa l-oħra, JISSOTTOLINJA li għad hemm vulnerabbiltajiet, anke fid-dawl ta' żviluppi reċenti. B'mod partikolari, għal għadd ta' pajjiżi tal-UE, il-livelli ta' dejn għolja jew li qed jogħlew jibqgħu sors importanti ta' vulnerabbiltà li tista' toħloq riskji fiskali jekk l-instabbiltà tas-suq finanzjarju tiżdied. JILQA' b'sodisfazzjon l-inklużjoni tal-analiżi tas-sostenibbiltà tad-dejn biex tarrikkixxi l-konklużjonijiet dwar is-sostenibbiltà tad-dejn pubbliku fuq perijodu medju. JISĦAQ li mis-26 pajjiż tal-UE analizzat, 11 qed jiffaċċjaw riskji għolja għas-sostenibbiltà fiskali fuq perijodu medju u 5 pajjiżi qed jiffaċċjaw riskju medju bis-suppożizzjoni li ma jkun hemm ebda tibdil politiku, l-aktar minħabba livelli ta' dejn tal-gvern għolja, aggravati f'ċerti każijiet mill-infiq pubbliku pproġettat marbut mal-età. JINNOTA li pajjiż wieħed mis-26 jidher li jinsab f'riskju għoli għas-sostenibbiltà fuq perijodu twil, u 14-il pajjiż f'riskju medju, primarjament minħabba żieda pproġettata fl-ispiża tat-tixjiħ. JIRRIKONOXXI li l-indikatur fuq perijodu twil għandu jitqies flimkien mal-indikaturi l-oħra ta' sostenibbiltà speċjalment għax ma jinkorpora l-ebda rekwiżit speċifiku tal-livell tad-dejn. JENFASIZZA li t-taħlita xierqa ta' politiki biex tittratta l-isfida tas-sostenibbiltà fiskali għandha tiddaħħal fl-istrateġija ġenerali tal-UE msejsa fuq tliet pilastri magħmula mit-tnaqqis tad-dejn tal-gvern, iż-żieda fil-produttività u l-impjiegi u r-riforma tas-sistemi tal-pensjonijiet, tal-kura tas-saħħa u tal-kura fuq perijodu twil, skont liema jkunu r-raġunijiet ewlenin li jwasslu għall-isfidi speċifiċi li qed iħabbtu wiċċhom magħhom l-Istati Membri. JENFASIZZA li dħul imprevist mill-ambjent ta' rata ta' imgħax baxxa għandu jintuża primarjament biex jitnaqqsu l-proporzjonijiet tad-dejn jew jiġi kkumpensat l-effett ta' inflazzjoni eċċezzjonalment baxxa persistenti fuq il-proporzjon tad-dejn, speċjalment f'dawk l-Istati Membri b'dejn għoli tal-gvern, iżda possibbilment ukoll għal investimenti jew riformi strutturali, skont il-pożizzjoni fiskali tal-pajjiż. JISSOTTOLINJA li anke f'każijiet fejn l-analiżijiet tal-Kummissjoni juru riskji baxxi għas-sostenibbiltà fiskali fil-perijodu medju u twil, l-Istati Membri jridu jiżguraw pożizzjonijiet fiskali sostenibbli, li jippermettu li jiġu ffaċċjati xokkijiet possibbli matul iċ-ċiklu ekonomiku, f'konformità mal-Patt ta' Stabbiltà u Tkabbir. JAFFERMA MILL-ĠDID li l-koeżjoni stretta mar-regoli fiskali tal-UE, fosthom ir-regola tad-dejn, hija neċessarja biex jiġu żgurati livelli ta' dejn sostenibbli. JISSOTTOLINJA li, minħabba l-isfidi demografiċi, ir-riformi komprensivi għandhom impatt pożittiv sostanzjali fuq is-sostenibbiltà fiskali fuq perijodu twil, kif jidher mir-Rapport dwar it-Tixjiħ 2015. JAFFERMA MILL-ĠDID il-ħtieġa li tissokta l-azzjoni politika xierqa dwar l-oqsma kollha marbuta mal-età filwaqt li jitqiesu s-sitwazzjonijiet speċifiċi għall-pajjiż u jiġu evitati l-miżuri li jmorru kontra r-riformi diġà mwettqa li jsaħħu s-sostenibbiltà. Dan jinvolvi implimentazzjoni immedjata u komprensiva tar-rakkomandazzjonijiet speċifiċi għall-pajjiż maħruġa fil-qafas tas-Semestru Ewropew. JISĦAQ li għad huma meħtieġa aktar passi mill-Istati Membri, għalkemm ta' qisien differenti, biex iżidu l-età effettiva tal-irtirar, inkluż billi jiġi evitat l-irtirar bikri mis-suq tax-xogħol u bl-allinjament tal-età tal-irtirar, taż-żmien meħtieġ għall-kontribuzzjonijiet jew tal-benefiċċji tal-pensjoni mal-istennija tal-għomor. Barra minn hekk, waqt li jfakkar fil-Konklużjonijiet tiegħu tas-7 ta' Diċembru 2010, JISTIEDEN lill-Istati Membri biex iżommu bilanċ bejn il-ħtieġa dejjem tikber għal kura tas-saħħa universali u għal kura fit-tul fid-deċennji li ġejjin u l-ħtieġa li jitnaqqsu l-livelli għolja ta' dejn pubbliku. Dan jenfasizza l-ħtieġa ta' valutazzjoni tal-prestazzjoni tas-sistemi tas-saħħa u tal-kura fit-tul u ta' implimentazzjoni tar-riformi meħtieġa biex itejbu l-kwalità tal-finanzi pubbliċi sabiex isir użu aktar effiċjenti mir-riżorsi pubbliċi u jingħataw kura tas-saħħa u kura fit-tul ta' kwalità għolja. JAPPELLA lill-Istati Membri, speċjalment dawk li jinsabu f'riskju għoli għas-sostenibbiltà fuq perijodu medju, biex fil-Programmi ta' Stabbiltà u Konverġenza tagħhom jiffokaw l-attenzjoni tagħhom fuq strateġiji fiskali orjentati lejn is-sostenibbiltà u t-tkabbir, u JISTIEDEN lill-Istati Membri u lill-Kummissjoni biex iqisu dawn ir-riżultati ta' sostenibbiltà fl-analiżijiet u r-rakkomandazzjonijiet tagħhom fil-qafas tas-Semestru Ewropew. Dawn l-istrateġiji u l-iżviluppi tas-sostenibbiltà tal-finanzi pubbliċi ser ikomplu jiġu vvalutati b'mod regolari mill-Kunsill u l-Kummissjoni, inkluż permezz tal-inkorporazzjoni ta' żviluppi ġodda f'kondizzjonijiet makroekonomiċi, politiki fiskali u riformi strutturali, l-aktar fl-oqsma tal-pensjonijiet u s-sistemi tal-kura tas-saħħa u tal-kura fit-tul. JISTIEDEN lill-Kummissjoni biex twettaq il-valutazzjoni ġenerali profonda u regolari tagħha tas-sostenibbiltà tal-finanzi pubbliċi sa kmieni fl-2019 bl-użu tal-projezzjonijiet aġġornati tan-nefqa relatata mal-età fir-Rapport dwar it-Tixjiħ 2018, filwaqt li sadanittant taġġorna b'mod regolari l-valutazzjoni tagħha tas-sostenibbiltà. B'rabta mar-Rapport dwar it-Tixjiħ, JISTIEDEN lill-Kummissjoni u lill-Istati Membri biex janalizzaw aktar l-iżviluppi demografiċi l-ġodda, inkluż l-effett ta' flussi migratorji kbar fuq il-kondizzjonijiet makroekonomiċi u l-finanzi pubbliċi. Il-Kumitat tal-Politika Ekonomika għandu jirrapporta lura lill-Kunsill abbażi tal-valutazzjoni ġenerali profonda." [1] Ir-Rapport Dwar is-Sostenibbiltà Fiskali 2015 janalizza l-pajjiżi kollha tal-UE li mhumiex taħt programm ta' aġġustament makroekonomiku Ara l-paġna tal-laqgħa